หุ้นปี’54ลด0.72% ขนาดใหญ่ขึ้น73ล.
หุ้นปี 2554 ฝ่าวิกฤตหนี้ยุโรป มหาอุทกภัย ดัชนีปิดที่ 1,025 จุด ต่างชาติขาย 5,000 ล้าน ผลงานโดยรวมใกล้ปี 2553
31 ธ.ค. 2554

หุ้นปี 2554 ฝ่าวิกฤตหนี้ยุโรป มหาอุทกภัย ดัชนีปิดที่ 1,025 จุด ต่างชาติขาย 5,000 ล้าน ผลงานโดยรวมใกล้ปี 2553
ตลาดหุ้นปีกระต่ายเคลื่อนไหวผันผวนสูง โดยช่วงต้นปียังคงความสดใสต่อเนื่องจากปี 2553 แต่ช่วงครึ่งหลังของปีนี้ วิกฤตหนี้ยุโรปปะทุขึ้นและลุกลามไปสู่อันดับเครดิตของประเทศสหรัฐ ส่งผลให้ดัชนีหุ้นที่ไต่ขึ้นระดับสูงสุด 1,144.14 จุด ในวันที่ 1 ส.ค. รูดลงไปสู่จุดต่ำสุดอย่างรวดเร็วที่ 855.45 จุด ณ วันที่ 4 ต.ค. 2554
ทั้งนี้ แม้ว่าประเทศไทยจะเผชิญกับวิกฤตการณ์น้ำท่วม แต่นักลงทุนต่างชาติยังเข้าซื้อหุ้นอย่างต่อเนื่อง ส่งผลให้ดัชนีหุ้นสิ้นปีปิดที่ระดับ 1,025.32 จุด ลดลงเล็กน้อย 7.44 จุด หรือ 0.72% เทียบกับสิ้นปี 2553 ปิดที่ 1,032.76 จุด ด้วยมูลค่าการซื้อขายเฉลี่ยวันละ28,854 ล้านบาท ใกล้เคียงกับเฉลี่ย 28,668 ล้านบาท ในปี 2553
ขณะที่มูลค่าหลักทรัพย์ตามราคาตลาดรวม (มาร์เก็ตแคป) ณ สิ้นปี 2554 อยู่ที่ 8.4 ล้านล้านบาท เพิ่มขึ้น 73 ล้านบาท 
สถิติสำคัญของปี 2554 พบว่านักลงทุนต่างชาติขายสุทธิจำนวน 5,119 ล้านบาท แต่สถาบันไทยกลับขายหนักกว่า 29,149 ล้านบาท ขณะที่พอร์ตลงทุนของโบรกเกอร์และรายย่อยเป็นผู้ซื้อสุทธิ 1,306 ล้านบาท และ 32,961 ล้านบาท ตามลำดับ 
ขณะเดียวกันปี 2554 มีการซื้อขายกิจการจำนวนมาก ล่าสุด บริษัทเจริญโภคภัณฑ์อาหาร (CPF) ได้ซื้อบริษัท Makin Jernih Sdn.Bhd. (MJSB) ในประเทศมาเลเซีย รวมมูลค่า 640 ล้านบาท ทำให้บริษัทมีโอกาสขยายธุรกิจสุกรครบวงจรในมาเลเซียได้ทันที และส่งออกเนื้อสุกรไปยังประเทศสิงคโปร์ในอนาคต